b'\n_START_ARTICLE_\nKranjsko mestno obzidje\n_START_SECTION_\nPoznoanti\xc4\x8dno obzidje\n_START_PARAGRAPH_\nNajstarej\xc5\xa1e obzidje (ali vsaj utrdba) je bilo postavljeno \xc5\xbee v za\xc4\x8detku 1.stoletja. Ostanki tega so bili odkriti leta 1989 pri arheolo\xc5\xa1kih izkopavanjih na dvori\xc5\xa1\xc4\x8du gradu Khislstein. Takrat je bilo ugotovljeno tudi, da na tem delu srednjeve\xc5\xa1ko mestno obzidje stoji neposredno na poznoanti\xc4\x8dnem, ki je ohranjeno \xc5\xa1e do vi\xc5\xa1ine 1,5 m. Poznoanti\xc4\x8dno obzidje, ki ga s pomo\xc4\x8djo spremljajo\xc4\x8dih najdb datirajo v 5. in 6. stoletje, je bilo odkrito pri izkopavanjih na Pungartu leta 1990, kar je bil dokaz da je bila naselbina Carnium za tisti \xc4\x8das dokaj velika.\n_START_SECTION_\nMestna vrata\n_START_PARAGRAPH_\nMesto je imelo dvoje vrat. Glavna so bila pod Ro\xc5\xbeenvensko cerkvijo zavarovana z dvojnim obzidjem, stolpi in dvi\xc5\xbenim mostom, gornja vrata pa so vodila v mesto s severne strani preko obrambnega jarka in skozi visok kvadratni stolp, ki ni ve\xc4\x8d ohranjen. Poleg tega so obstajala tudi \xc2\xbbmala vratca\xc2\xab\xc2\xa0na kokr\xc5\xa1ki in savski strani (na vrhu sedanjih stopnic pri \xc5\xa0krlovcu).\n_START_SECTION_\nSaniranje obzidja\n_START_PARAGRAPH_\nDel mestnega obrambnega obzidja, med \xc4\x8detrtim obrambnim stolpom in gradom Khislstein, je bil saniran v letu 1990. Hkrati so bile izvedene arheolo\xc5\xa1ke raziskave, v katerih so pod srednjeve\xc5\xa1kim obzidjem iz druge polovice 15. stoletja odkrili obrambna zidova iz 1. in 6. stoletja. Te pomembne najdbe dokazujejo utrjenost naselbine od 1. stoletja dalje.'